Antisemitisme bedreig orde in Europa ál meer | Netwerk24
Deur Leopold Scholtz 02 Februarie 2019 00:00
Eergister is die bevryding van Auschwitz in 1945 oor die hele Europa herdenk.
Die gewese voorsitter van die Duitse sentrale raad van Jode, Charlotte Kobloch (86), het ’n interessante toespraak in die Europese Parlement in Brussel gelewer oor die herlewing van antisemitisme in Europa.
Uit haar toespraak is dit duidelik dat die “nuwe” antisemitisme in Europa ’n saak met teenstrydige fasette is. Jodehaat kom nie slegs by regse ekstremiste voor nie; ook by linkse ekstremiste, en nie alle ekstremiste (regs en links) is antisemities nie.
Sy het ’n felle aanklag gerig teen Jeremy Corbyn, leier van die Britse Arbeidersparty: “Die Arbeidersparty het hom onder die leiding van Jeremy Corbyn oor die jare tot een van die duidelikste probleemgevalle in Europa rakende antisemitisme ontwikkel.”
Sy het gewys op Corbyn se “eensydige steun” vir Palestynse ekstremiste in die Midde-Oosterse konflik. Hy vertraag steeds dissiplinêre optrede teen partylede wat antisemitiese uitsprake maak.
Sy het ook gekap na die regs-populistiese Duitse Alternative für Deutschland (AfD), ’n party waarvan die ekstremistiese vleuel trots en openlik met die Nazi-verlede flirteer.
Verlede week het sy die AfD in die Beierse deelstaat-parlement in München hieroor gekritiseer en die party “vyandig teenoor die grondwet” genoem.
In Duitsland word dit as byna gelykstaande met hoogverraad gesien. Daarop het die aanwesige AfD-lede die vergadersaal demonstratief verlaat.
In Brussel het sy daarop gewys dat groepe soos die AfD en linkses wat aandring op ’n boikot teen Israel in beginsel min met mekaar gemeen het – “net antisemitisme verenig hulle almal”. Sy het bygevoeg dat Europa toenemende geheueverlies rakende die geskiedenis ondervind.
Dit, saam met die groeiende antisemitisme, is ’n ernstige gevaar vir die Europese Unie. Deur sulke aanslae op die liberale Europese waardes “word die na-oorlogse orde in Europa, wat op vryheid gebaseer is, meer as ooit tevore in gevaar gestel”.
’n Onlangse peiling wys dat 90% van die Jode in die EU antisemitisme ervaar.
In ’n onderhoud met die Augsburger Allgemeine Zeitung het sy gesê dat sy talle doodsdreigemente ná haar toespraak in München gekry het. Byna geen week gaan verby sonder dat Jode in Duitsland nie bedreig of fisiek aangeval word nie.
In dieselfde koerant waarsku Beiere se spe­siale ondersoeker oor antisemitisme, Ludwig Spaenle, dat die verskynsel toenemend ook by Europese Moslems voorkom.
Luidens ’n onlangse verslag van die EU se agentskap vir fundamentele regte groei antisemitisme ook elders in Europa, van Pole tot Nederland en die Skandinawiese lande.